'সরকার আশা করে পিটার হাস সীমার মধ্যে থাকবেন'
বর্তমান পরিস্থিতি নিয়ে আলোচনা করেছেন রাষ্ট্রদূত হাস ও পররাষ্ট্র সচিব-মার্কিন দূতাবাসের বিবৃতি দিয়ে খবরটি ছাপিয়েছে দৈনিক নয়া দিগন্ত। বলা হয় দ্বিপক্ষীয় সম্পর্কের বর্তমান পরিস্থিতি নিয়ে আলোচনা করেছেন পররাষ্ট্র সচিব মাসুদ বিন মোমেন ও বাংলাদেশে নিযুক্ত মার্কিন রাষ্ট্রদূত পিটার হাস। গতকাল বৃহস্পতিবার সকালে রাষ্ট্রীয় অতিথিশালা পদ্মায় এ বৈঠক অনুষ্ঠিত হয়।
বৈঠকের পর ঢাকার মার্কিন দূতাবাস জানায়, দ্বিপক্ষীয় সম্পর্কের উন্নতি নিয়ে আলোচনার জন্য রাষ্ট্রদূত হাস এবং পররাষ্ট্র সচিব মোমেন একটি রুটিন বৈঠক করেছেন। বৈঠকে যুক্তরাষ্ট্রে বাংলাদেশের রাষ্ট্রদূত মুহাম্মদ ইমরানও উপস্থিত ছিলেন। হাস ও পররাষ্ট্র সচিব মাসুদ বৈঠকস্থলের বাইরে অপেক্ষমাণ সাংবাদিকদের সাথে কথা বলেননি।
যুগান্তর শিরোনাম করেছে পিটার হাস সীমানা মেনে চলবেন আশা করি। বিস্তারিত বলা হয় বৃহস্পতিবার ধানমন্ডিতে আওয়ামী লীগ সভাপতির রাজনৈতিক কার্যালয়ে প্রেস বিফ্রিংয়ে দলটির সাধারণ সম্পাদক বলেন, পিটার হাস মার্কিন রাষ্ট্রদূত হিসাবে তার আচরণের সীমা মেনে চলবেন বলে আশা করে সরকার। কোনো রাজনৈতিক দলের পক্ষে-বিপক্ষে তার অবস্থান নেওয়া উচিত নয়।
এনিয়ে মানবজমিনের শিরোনাম-আমাদের বিশ্বাস পিটার হাস সীমানা মেনে চলবেন। আওয়ামী লীগ সাধারণ সম্পাদক ওবায়দুল কাদের বলেছেন, মার্কিন রাষ্ট্রদূত হিসেবে পিটার হাসের চলাচলের, কার্যক্রমের একটা সীমানা আছে। আমরা বিশ্বাস করি তিনি সেটা মেনে চলবেন।
গতকাল বৃহস্পতিবার আওয়ামী লীগ সভাপতির ধানমন্ডির রাজনৈতিক কার্যালয়ে আয়োজিত এক সংবাদ সম্মেলনে সাংবাদিকদের এক প্রশ্নের জবাবে তিনি এসব কথা বলেন। এ সময় ‘বাংলাদেশের দ্বাদশ জাতীয় সংসদ নির্বাচন গণতান্ত্রিক, গ্রহণযোগ্য, শান্তিপূর্ণ ও অংশগ্রহণমূলক দেখতে চায় পুরো বিশ্ব’ ইউরোপীয় ইউনিয়নের (ইইউ) রাষ্ট্রদূত চার্লস হোয়াইটলির এমন বক্তব্যের বিষয়ে ওবায়দুল কাদের বলেন, আমরা তাদের সাথে একমত। নির্বাচনের বিষয়ে ইউরোপীয় ইউনিয়ন যা বলেছে, আমরাও তাই চাই।
নির্বাচনে বিদেশী পর্যবেক্ষক নিয়ে আওয়ামী লীগ চিন্তিত নয়- এমনটি জানিয়ে দলটির সাধারণ সম্পাদক বলেন, এ নির্বাচন নিয়ে যত বিভ্রান্তি ছড়ানো হয়েছে, যত অপবাদ ছড়ানো হয়েছে, সেখানে কিন্তু অনেকে ভেবেছিল বিদেশী পর্যবেক্ষকরা সাড়া দেবেন না। কিন্তু ইতোমধ্যে শতাধিক পর্যবেক্ষক সাড়া দিয়েছেন। এ নিয়ে আমরা চিন্তিত না। এ সময় নির্বাচন কমিশনের বিধিনিষেধ মেনে চলতে সারা দেশে আওয়ামী লীগ প্রার্থী ও নেতাকর্মীদের প্রতি আহ্বান জানান আওয়ামী লীগের সাধারণ সম্পাদক।
এমপি হতে চান ২৭৪১ জন – দৈনিক দেশ রুপান্তরের প্রধান শিরোনাম। খবরে বলা হচ্ছে দ্বাদশ জাতীয় সংসদ নির্বাচনে ৩০০ সংসদীয় আসনে ভোটের মাঠে লড়তে ২ হাজার ৭৪১ জন প্রার্থী মনোনয়নপত্র জমা দিয়েছেন। যার মধ্যে ৩০টি নিবন্ধিত রাজনৈতিক দলের এবং ক্ষমতাসীন দল আওয়ামী লীগের বিদ্রোহী ও স্বতন্ত্র প্রার্থীরা রয়েছেন। ইসির পরিচালক (জনসংযোগ) মো. শরিফুল আলম এ তথ্য নিশ্চিত করেছেন।
মনোনয়নপত্র দাখিলের শেষ সময় ছিল গতকাল বিকেল ৪টা পর্যন্ত। প্রার্থীরা এর আগেই অনেকটা উৎসবমুখর পরিবেশে সারা দেশের ৬৬ রিটার্নিং কর্মকর্তার কার্যালয়ে মনোনয়নপত্র জমা দেন। মনোনয়নপত্র জমা দেওয়ার সময় ক্ষমতাসীন দল আওয়ামী লীগেরসহ অনেক প্রার্থীর বিরুদ্ধে ব্যাপকহারে নির্বাচনী আচরণবিধি লঙ্ঘনের অভিযোগ উঠেছে। যদিও দেশের অন্যতম রাজনৈতিক দল বিএনপিকে ছাড়াই হতে যাচ্ছে এ নির্বাচন। মনোনয়ন দাখিলের সময় শেষ হওয়ার পর ইসির পক্ষ থেকে বলা হয়েছে, সময় শেষ হয়ে গেছে আর কারও নতুন করে প্রার্থী হওয়ার সুযোগ নেই।
বিধি লঙ্ঘনে মন্ত্রী-এমপিরা ২৪ জনকে শোকজ ইসির – দৈনিক সমকালের শিরোনাম। বলা হয় আগামী ৭ জানুয়ারি অনুষ্ঠিত হবে দ্বাদশ জাতীয় সংসদ নির্বাচন। নির্বাচনী তপশিল অনুযায়ী বৃহস্পতিবার ছিল মনোনয়নপত্র সংগ্রহ ও জমার শেষ দিন। ১৮ ডিসেম্বর প্রার্থীদের মাঝে প্রতীক বরাদ্দ দেওয়া হবে। ওইদিন থেকে ৫ জানুয়ারি পর্যন্ত প্রচার-প্রচারণা চালাতে পারবেন তারা। কিন্তু বেশির ভাগ ক্ষেত্রে সম্ভাব্য প্রার্থীরা তা মানছেন না।
প্রতীক বরাদ্দের আগেই শুরু করেছেন প্রচার-প্রচারণা। মনোনয়নপত্র জমা দিতে গিয়েই করছেন শোডাউন ও সমাবেশ। অনেকেই রীতিমতো পোস্টার-বিলবোর্ড লাগিয়ে প্রতীকের পক্ষে ভোট চাচ্ছেন। এলাকায় এলাকায় চলছে জনসংযোগ। পথসভায় মাইক লাগিয়ে ভোট চাচ্ছেন। গতকাল এমন পরিস্থিতিতে আচরণবিধি লঙ্ঘনের দায়ে বৃহস্পতিবার পর্যন্ত ২০জনকে কারণ দর্শানোর নোটিশ (শোকজ) দিয়েছে নির্বাচন কমিশন (ইসি)। তাদের মধ্য মন্ত্রী-প্রতিমন্ত্রী আছেন চারজন। এমনকি খোদ আইনমন্ত্রী আনিসুল হকের বিরুদ্ধেও একাধিকবার আচরণবিধি লঙ্ঘনের অভিযোগ উঠেছে। অন্যদের অধিকাংশই সরকারি দলের বর্তমান সংসদ সদস্য।
পুন:তফসিল হচ্ছে না – ইত্তেফাকের প্রধান শিরোনামে বলা হয় শেষ পর্যন্ত বিএনপি ছাড়াই দ্বাদশ সংসদ নির্বাচন। বৃহস্পতিবার মনোনয়নপত্র জমা দেওয়ার শেষ দিন ছিল। বিএনপির পক্ষ থেকে কোনো আসনেই মনোনয়নপত্র জমা দেওয়া হয়নি। বিএনপি ও তাদের মিত্ররা নির্বাচনে অংশ নিতে চাইলে এখন নতুন তফসিল করতে হবে ইসির।
অংশগ্রণমূলক নির্বাচন দেখা যাচ্ছে না – বাংলাদেশ প্রতিদিনের এই খবরে বলা হচ্ছে ট্রান্সপারেন্সি ইন্টারন্যাশনাল বাংলাদেশের (টিআইবি) নির্বাহী পরিচালক ড. ইফতেখারুজ্জামান বলেছেন, তফসিল ঘোষণার আগে ও পরের পরিস্থিতি পর্যবেক্ষণ করে আমাদের বদ্ধমূল ধারণা হচ্ছে, অংশগ্রহণমূলক নির্বাচন বলতে যা বোঝায়, তা আমরা এবারও দেখতে পাচ্ছি না। এটি অত্যন্ত উদ্বেগের বিষয়। গতকাল বেলা সাড়ে ১১টায় ধানমন্ডির টিআইবি কার্যালয়ে ‘দুর্নীতির বিরুদ্ধে একসাথে’ শীর্ষক সংবাদ সম্মেলনে তিনি এ কথা বলেন।
হরতাল থেকে ফের ৪৮ ঘন্টা অবরোধের ডাক বিএনপির – বণিক বার্তার খবরে বলা হয় সরকারের পদত্যাগের দাবিতে ডাকা হরতালের সমর্থনে গতকাল রাজধানীসহ দেশের বিভিন্ন স্থানে ঝটিকা মিছিল করেছে বিএনপি। সড়ক অবরোধ করে পিকেটিংও হয়েছে দু-এক জায়গায়। তবে দেশের কোথাও বড় ধরনের সংঘাতের ঘটনা ঘটেনি। স্বাভাবিক দিনের মতোই গণপরিবহন চলার পাশাপাশি ঢাকা ছেড়ে গেছে দূরপাল্লার বাস।
এর মধ্যেই শুক্র ও শনিবার বিরতি দিয়ে রোববার থেকে ফের ৪৮ ঘণ্টার অবরোধ কর্মসূচি ডেকেছে বিএনপি। গতকাল এক ভার্চুয়াল সংবাদ সম্মেলনে দলটির জ্যেষ্ঠ যুগ্ম মহাসচিব রুহুল কবির রিজভী এ কর্মসূচি ঘোষণা দেন। জামায়াতে ইসলামীও একই সময়ে সর্বাত্মকভাবে সড়ক, নৌ ও রেলপথ অবরোধের কর্মসূচি পালনের ঘোষণা দিয়েছে।
এবার ভোটার নিরুৎসাহ করার কর্মসূচি ভাবছে বিএনপি – কালের কন্ঠের প্রধান শিরোনাম। এতে বলা হয় বিএনপিবিহীন নির্বাচনে জনগণকে ভোটদানে নিরুৎসাহ করতে হরতাল-অবরোধের ফাঁকে নানা রকম ‘প্রচারণাভিত্তিক’ কর্মসূচি হাতে নেওয়ার কথা ভাবছে যুগপৎ আন্দোলনে অংশ নেওয়া দলগুলো। পাশাপাশি যেসব দল নির্বাচনে অংশ নেয়নি, তাদের নিয়ে ঐক্যবদ্ধ কর্মসূচিও দেওয়া হতে পারে।
গতকাল বৃহস্পতিবার বিএনপির নেতৃত্বাধীন সমমনা দল ও জোট এবং নির্বাচন বর্জনকারী দলগুলোর শীর্ষস্থানীয় নেতারা এক যৌথ সভায় এসব বিষয়ে আলোচনা করেছেন বলে জানা গেছে। রাজধানীর তোপখানা রোডের শিশুকল্যাণ পরিষদে অনুষ্ঠিত বৈঠকে ৩৯টি রাজনৈতিক দল অংশ নিয়েছে বলে এক যৌথ বিবৃতিতে জানানো হয়।
কারামুক্তির পরদিনই নৌকায় শাহজাহান – যুগান্তরের শিরোনাম। বলা হয় কারামুক্তির পরদিনই ক্ষমতাসীন আওয়ামী লীগে গেলেন বিএনপির ভাইস চেয়ারম্যান ব্যারিস্টার শাহজাহান ওমর। আসন্ন নির্বাচনে ঝালকাঠি-১ আসনে নৌকার প্রার্থী হিসাবে মনোনয়নপত্র জমাও দিয়েছেন তিনি। বৃহস্পতিবার বিকালে এক সংবাদ সম্মেলনে নৌকার টিকিট নিয়ে নির্বাচনে অংশ নেওয়ার কথা জানান শাহজাহান ওমর। এ সময় বিএনপি থেকে পদত্যাগের কথাও জানান তিনি। যদিও তার এক ঘণ্টা পর তাকে বহিষ্কার করে বিএনপি।
আওয়ামী লীগের স্বতন্ত্র প্রার্থীই ৪ শতাধিক – প্রথম আলোর প্রধান শিরোনাম এটি। বলা হচ্ছে আ.লীগের মনোনীত প্রার্থীর তুলনায় স্বতন্ত্র প্রার্থীই বেশি। দলটি এবার সিদ্ধান্ত নিয়েই স্বতন্ত্র প্রার্থী হওয়ার সুযোগ করে দিয়েছে। সাধারণত দলের প্রার্থীর বিরুদ্ধে কেউ প্রার্থী হলে সেটাকে দলীয় শৃঙ্খলা ভঙ্গের অপরাধ হিসেবে গণ্র করা হয়। কেউ কেউ এসব প্রার্থীকে বিদ্রোহী বলে পরিচয় দেন। তবে এবার নির্বাচনে প্রতিদ্বন্দ্বীতা ও ভোটার উপস্থিতি বাড়াতে আওয়ামী লীগ সিদ্ধান্ত নিয়েই দলের নেতাদের স্বতন্ত্র প্রার্থী হওয়ার সুযোগ করে দিয়েছে।
নির্বাচনে পর্যবেক্ষক পাঠাচ্ছে না জাতিসংঘ – মানবজমিনের শিরোনাম। বিস্তারিত হল আগামী ৭ই জানুয়ারি অনুষ্ঠেয় জাতীয় সংসদ নির্বাচনে কোনো পর্যবেক্ষক পাঠাচ্ছে না জাতিসংঘ। সাংবাদিক মুশফিকুল ফজল আনসারীর প্রশ্নের জবাবে বুধবার ব্রিফিংয়ে এ কথা জানিয়েছেন জাতিসংঘ মহাসচিব অ্যান্তোনিও গুতেরাঁর মুখপাত্র স্টিফেন ডুজাররিক। পর্যবেক্ষক না পাঠানোর বিষয়ে তিনি বলেন, সুনির্দিষ্ট ‘ম্যান্ডেট’ ছাড়া আমরা এমন সিদ্ধান্ত খুব কম, খুবই কম নিই।
Momen: Nothing to worry about US memorandum on labour standard – দ্য বিজনেস স্ট্যান্ডার্ডের শিরোনামে বলা হচ্ছে শ্রম অধিকারের বিষয়ে মার্কিন যুক্তরাষ্ট্রের নতুন নীতি নিয়ে উদ্বিগ্ন হওয়ার কিছু নেই বলে মন্তব্য করেছেন পররাষ্ট্রমন্ত্রী এ কে আব্দুল মোমেন। কেননা আমেরিকান ও ইউরোপীয়রা প্রতিযোগিতামূলক দাম এবং গুণমানের কারণেই বাংলাদেশি তৈরি পোশাক কেনে।
যুক্তরাষ্ট্রের কূটনীতিক হেনরি কিসিঞ্জারের মৃত্যুর খবর ছাপিয়েছে প্রায় সব পত্রিকা। সংবাদ শিরোনাম করেছে;  বহু যুদ্ধ, হত্যার হোতা যুক্তরাষ্ট্রের কিসিঞ্জারের মৃত্যু।
বিস্তারিত বলা হয় যুক্তরাষ্ট্রের একসময়কার পররাষ্ট্রমন্ত্রী মারা গেলেন ১০০ বছর বয়সে। দুই প্রেসিডেন্টের প্রশাসনে কিসিঞ্জার আট বছর ছিলেন যুক্তরাষ্ট্রের পররাষ্ট্রমন্ত্রী। স্নায়ুযুদ্ধের সময় রাশিয়া ও তার বলয়ের বিরুদ্ধে যত নীতি ও কৌশল, সবগুলোরই প্রণয়ন ও প্রয়োগ তার নেতৃত্বে। সেসময়েই তিনি ভিয়েতনামের ওপর যুদ্ধ চাপিয়ে দেন। নিরপেক্ষ রাষ্ট্র কম্বোডিয়ার ওপর এক নাগাড়ে বোমা হামলা চালান চার বছর। প্রাণ হারায় অগণিত মানুষ। তার নির্দেশেই ১৯৭১ সালে পাকিস্তানকে দেয়া হয়েছিল অবৈধ অস্ত্র, যা দিয়ে হত্যাযজ্ঞ চালানো হয় বাঙালির ওপর।
এছাড়া বাংলাদেশ-নিউজিল্যান্ড টেস্ট ম্যাচের খবর প্রথম পাতায় ছাপিয়েছে বেশ কিছু পত্রিকা। ইংরেজি দৈনিক নিউ এজের শিরোনাম – Shanto ton puts Tigers in driving seat বলা হয় অধিনায়ক নাজমুল হোসেন শান্তর ক্যারিয়ারের ৫ম সেঞ্চুরিতে ৩য় দিন শেষে সিলেটে চালকের আসনে বাংলাদেশ।

আওয়ামী লীগের স্বতন্ত্র প্রার্থীই ৪ শতাধিক